KIRJALLINEN KYSYMYS E-3258/02 esittäjä(t): Cristiana Muscardini (UEN)ja Adriana Poli Bortone (UEN) komissiolle. Molisen maanjäristys ja unionin toimet.



Virallinen lehti nro 161 E , 10/07/2003 s. 0078 - 0078



KIRJALLINEN KYSYMYS E-3258/02 esittäjä(t): Cristiana Muscardini (UEN)ja Adriana Poli Bortone (UEN) komissiolle (19. marraskuuta 2002) Aihe: Molisen maanjäristys ja unionin toimet Komissio teki äskettäin päätöksen jonka mukaan yhteisön budjettivallan käyttäjälle tehdään ehdotus sellaisen solidaarisuusrahaston perustamisesta, jonka varat ovat miljardi euroa ja jota käytetään unionin niiden väestönosien auttamiseksi, jotka ovat joutuneet jonkin laajamittaisen katastrofin uhriksi. Euroopan parlamentti puolsi asiaa mietinnössään, ja budjettivallan käyttäjän kahden osapuolen välillä on käyty sovittelumenettely. Ehdotuksen neuvoston asetukseksi(1) 2 artiklan 2 kohdan toisessa alakohdassa säädetään, että tukikelpoiseksi voidaan hyväksyä myös sellaisilla alueilla tapahtunut poikkeuksellisen laajamittainen katastrofi, joka koskee suurta osaa alueen väestöstä. Italian Molisen alueella esiintyi äskettäin maanjäristys, joka aiheutti 30 henkilön kuoleman hyvin dramaattisella tavalla ja pakotti 6 000 ihmisen jättämään asuntonsa, joista useita ei enää voida käyttää. Maanjäristyksen vaikutukset ulottuivat yli 30 kuntaa käsittävään alueeseen. Ensimmäisten vahinkoarvioiden, jotka ovat siis vain arvioita, mukaan jälleenrakennus tulee maksamaan noin 300 miljoonaa euroa. Voisiko komissio lisätä myös Molisen alueen niihin kohteisiin, joille voidaan myöntää erityisapua tulevasta luonnonkatastrofien solidaarisuusrahastosta? (1) KOM(2002) 514. Michel Barnier'n komission puolesta antamayhteinen vastauskirjallisiin kysymyksiin E-3258/02 ja E-3434/02 (30. tammikuuta 2003) Komissio tuntee myötätuntoa Molisen maanjäristyksen uhreja kohtaan. Useita Keski-Euroopan alueita kesällä 2002 tuhonneet tulvat saivat komission välittömästi ehdottamaan Euroopan unionin solidaarisuusrahaston perustamista. Tällä uudella välineellä, johon varataan miljardi euroa vuosittain, keskitytään antamaan suurkatastrofeista kärsineille ihmisille, alueille ja maille välitöntä apua, jotta normaalit elinolot saataisiin palautettua mahdollisimman nopeasti. Uusi rahasto perustettiin tiiviissä yhteistyössä parlamentin ja neuvoston kanssa ennätysnopeasti, ja se otettiin käyttöön 15. marraskuuta 2002(1). Asetuksessa tarkoitettuja suurkatastrofeja ovat kaikki katastrofit, jotka aiheuttavat jäsenvaltioille tai liittymisneuvotteluja käyville valtioille vahingot, jotka ovat arviolta vähintään 3 miljardia euroa tai 0,6 % bruttokansantulosta (BKTL). Italian tapauksessa pätee 3 miljardin raja. Poikkeuksellisissa olosuhteissa jokin alue voi myös saada rahastosta rahoitusta silloin, kun poikkeuksellisesta katastrofista aiheutuu vakavia ja pitkäaikaisia vaikutuksia huomattavan väestönosan elinoloille ja talouden vakaudelle tietyllä alueella. Rahaston rahoituksen saamiseksi kansallisten viranomaisten on esitettävä komissiolle hakemus kymmenen viikon kuluessa ensimmäisten vahinkojen aiheutumispäivästä. Elokuun ensimmäisen päivän ja marraskuun 15. päivän, solidaarisuusrahastoasetuksen voimaantulopäivän, välisenä aikana tapahtuneita katastrofeja koskevat hakemukset on toimitettava kahden kuukauden kuluessa viimeksi mainitusta päivämäärästä. Italian viranomaiset ovat juuri esittäneet komissiolle pyynnön Euroopan unionin solidaarisuusrahastosta myönnettävästä rahoituksesta. Komission yksiköt tarkastelevat asiaa parhaillaan. Jos hakemuksen katsotaan täyttävän rahaston perustamisasetuksessa säädetyt edellytykset, komissio tekee budjettivallan käyttäjälle mahdollisimman pian ehdotuksen korjaavasta ja täydentävästä talousarviosta, jolla otetaan käyttöön tarvittavaksi katsottu tukisumma. Komissio tarkastelee lisäksi alueellisen toimenpideohjelman mahdollisia muutosehdotuksia Molisen alueen tavoite 1 -ohjelmassa niin, että käytettävissä olevat varat saataisiin keskitettyä tarpeellisimpiin toimiin, jotta voimme vastata kohdennetusti ja tehokkaasti maanjäristyksestä kärsineiden ihmisten suurimpiin ongelmiin. Suoritusvarauksesta on mahdollisesti myös saatavissa varoja. Tämä varaus jaetaan vuodesta 2004 ohjelmalle, jos väliarviointi on positiivinen. Molisen alue voi myös käyttää rakennerahastojen kauden 20002006 alueellisen tavoite 1 -toimenpideohjelman toimenpidekokonaisuutta 4.15, jota rahoittaa Euroopan maatalouden ohjaus- ja tukirahaston (EMOTR) ohjausosasto. Toimenpidekokonaisuuteen kuuluu luonnonkatastrofeissa vaurioituneiden maatalouden tuotantomahdollisuuksien kunnostaminen ja tarvittavien ennaltaehkäisykeinojen käyttöönotto. Siihen on varattu noin 0,6 miljoonaa euroa, josta 0,3 %:sta vastaa EMOTR. (1) Neuvoston asetus (EY) N:o 2012/2002, annettu 11 päivänä marraskuuta 2002, Euroopan unionin solidaarisuusrahaston perustamisesta, EYVL L 311, 14.11.2002.